CELEX: 62022TN0244
Language: mt
Date: 2022-05-03 00:00:00
Title: Kawża T-244/22: Rikors ippreżentat fit-3 ta’ Mejju 2022 – Pshonka vs Il-Kunsill

27.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 244/42
            
         
      Rikors ippreżentat fit-3 ta’ Mejju 2022 – Pshonka vs Il-Kunsill
      (Kawża T-244/22)
      (2022/C 244/57)
      Lingwa tal-kawża: iċ-Ċek
      
         Partijiet
      
      
         Rikorrent: Viktor Pavlovych Pshonka (Kiev, l-Ukraina) (rappreżentant: M. Mleziva, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kunsill (PESK) 2022/376 tat-3 ta’ Marzu 2022 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna, u r-Regolament ta’ Implimentazzjoni tal-Kunsill (UE) 2022/375 tat-3 ta’ Marzu 2022 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna, sa fejn dawn l-atti jikkonċernaw lir-rikorrent;
               
            
                  —
               
               
                  tikkundanna lill-Kunsill tal-Unjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq ksur tad-dritt għal amministrazzjoni tajba
                  
                              —
                           
                           
                              Insostenn tar-rikors tiegħu ir-rikorrent jesponi b’mod partikolari li meta adotta d-deċiżjoni kkontestata l-Kunsill tal-Unjoni Ewropea ma weriex id-diliġenza meħtieġa peress li, qabel l-adozzjoni ta’ din id-deċiżjoni, dan la eżamina l-affermazzjonijiet u lanqas il-provi prodotti mir-rikorrent, li jimmilitaw favur dan tal-aħħar, u peress li din l-istituzzjoni bbażat ruħha biss fuq l-informazzjoni pprovduta mill-awtoritajiet Ukraini u ma talbet ebda informazzjoni addizzjonali dwar l-iżvolġiment tal-investigazzjoni fl-Ukraina.
                           
                        
            
                  2.
               
               
                  It-tieni motiv ibbażat fuq ksur tad-dritt ta’ proprjetà tar-rikorrent
                  
                              —
                           
                           
                              F’dan ir-rigward, ir-rikorrent isostni li r-restrizzjonijiet li ġew adottati kontrih huma sproporzjonati u eċċessivi u jmorru kontra l-garanziji tal-protezzjoni ta’ dritt internazzjonali tad-dritt tal-proprjetà tar-rikorrent.
                           
                        
            
                  3.
               
               
                  It-tielet motiv ibbażat fuq ksur tad-drittijiet fundamentali tar-rikorrent li huma ggarantiti mill-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali
                  
                              —
                           
                           
                              F’dan ir-rigward, ir-rikorrent isostni li l-adozzjoni ta’ miżuri restrittivi kontrih tippreġudika d-dritt għal smigħ xieraq, il-preżunzjoni ta’ innoċenza, id-drittijiet tad-difiża kif ukoll il-protezzjoni tal-proprjetà privata li minnha jibbenefika r-rikorrent.